Verlamde bejaarde erg in huis aangerandArgieffoto: Miguel Roberts/The Brownsville Herald via AP Die Oos-Kaapse polisie is steeds op soek na die rowers wat Dinsdag ŉ 87-jarige verlamde vrou van New Brighton ernstig aangerand het tydens ŉ rooftog by haar huis in Rulastraat. Kapt. Andre Beetge, woordvoerder van die polisie, sê die vrou het ŉ voltydse versorger, maar die versorger was nie by die huis ten tyde van die voorval nie. “Die vrou se versorger het omstreeks 12:00 die huis verlaat om ŉ paar goed by die winkel te gaan koop. Toe sy omstreeks 12:40 terugkeer, het sy die bejaarde vrou in haar bed aangetref waar sy ernstig aangerand is,” sê Beetge. Hy sê die vrou het beserings oor haar hele liggaam en in haar gesig opgedoen. “Daar word beweer die veiligheidshek was toe, maar nie gesluit nie en ŉ onbekende aantal verdagtes het toegang tot die huis verkry en die slagoffer aangerand terwyl hulle geld geëis het.” Volgens Beetge het die boosdoeners daarna met die vrou se beursie op die vlug geslaan. Genl.maj. Dawie Rabie, woordvoerder van die polisie, het die voorval ten sterkste veroordeel. “Misdade teen ons bejaardes moet gesien word as misdade teen die hele gemeenskap,” sê Rabie. Hy het ŉ beroep op die lede van die publiek gedoen om ten alle tye dubbeld seker te maak dat veiligheidshekke gesluit is wanneer hulle die huis verlaat. Enigiemand met inligting oor die voorval wat die polisie in hul ondersoek kan bystaan, word versoek om kapt. Jerome Mackay by 071 475 2015 te bel.